**Culori pe eşafod - vol. Culori pe eşafod**

*Aura Dan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Culori pe eşafod

Din vol. „Culori pe eşafod” – Autor Aura Dan

Când pe albul florilor se calcă fără milă,

cuvintele nu au puterea de a se răzvrăti;

când roşul guvernează luminile,

melodiile uită să dezlege degetele legate cu inele;

când verdele se usucă prin ruginiu de toamnă,

timpul trece fără a avea vreo piedică;

când albastrul geme sub privirile în oglindă,

apele şi cerul se răstoarnă-ntr-un abis;

când galbenul din soare cade sub nori şi furtună,

luna tresare şi tremură de fericire;

când griul este instalat pe tron,

vieţile sunt impregnate cu lacrimi;

când nuanţele sunt puse, precum

culorile pe eşafod,

doar atunci versurile-mi aduc bucuria

şi au la codiţe, în loc de rime, rod…